Niu - (:unkn) unknown (My University, 2022)
Espais escènics emergents i underground de Barcelona.
Al barri del Raval de Barcelona existeixen una sèrie de petits espais amb un programa pluridisciplinari que combina activitats formatives, creatives i reflexives. En major o menor manera també es dediquen a l'exhibició escènica, i dins d'aquest darrer capítol les propostes són, segons cada cas, participatives, socials, polítiques o paraescèniques: performatives, de nous llenguatges, híbrides (teatre i audiovisuals, o teatre i música). Cadascun d'aquests espais és singular i amb trets propis, però amb certes característiques en comú. Són projectes possibilistes i imaginatius, amb estructures materials i organitzatives senzilles, amb programes estretament lligats a l'activitat creativa dels seus programadors i, sovint, de caire "anticomercial". Molts d'aquests espais tenen propòsits renovadors i subversius, però els mantenen amb una logística humil, semblant a la dels obradors d'artesania actuals. Aquestes sales tenen les característiques comunes d'estar ubicades en espais reciclats, el fet d'estar vinculades a grups de treball definits o a associacions culturals, i de cercar la fidelització d'un públic (minoritari). Es tracta d'un mapa de petits espais que sovint treballen en xarxa, com quan entre els anys 2002-2003 alguns dels locals van acollir els espectacles del cicle escènic Bona Gent, de Roger Bernat i Juan Navarro. Una xarxa intermitent, efímera i dinàmica, consistent artísticament però lligada al rigor de les normatives, a l'atzar de les subvencions i a la invisibilitat a les cartelleres, factors que a voltes posen els locals en una situació fràgil i inestable (legalment o econòmica). L'Almazen, La Poderosa i la Sala Conservas en són tres, d'espais on es practica i es promou en moltes facetes un art a la vegada emergent i underground, però n'hi ha hagut i n'hi ha molts altres de menys coneguts: espais com la Sala Fénix (al carrer de la Riereta, amb programació escènica i exposicions d'art) i El Arco de la Virgen (recitals, performance, música i art), i els desapareguts Atelier (antics safarejos reconvertits en taller i espai escènic), El Colmado (antiga botiga reconvertida en lloc de recitals) i Mina 2 (el taller on assajava la companyia General Elèctrica). En altres barris hi ha llocs com La Papa (polipoesia) i el Nook (cinema, música i performance) al Poble-sec, la Ruqueria Querubí (monòlegs) a Gràcia, el Niu (música, art i performance) al Poblenou, entre molts d'altres.